Vilnius, 2025 m. kovo 14 d.

**„Lidl“ tęsia plėtrą Kaune: duris atvers šešioliktoji parduotuvė mieste**

# Prekybos tinklas „Lidl“ ruošiasi dar vienos parduotuvės atidarymui Kaune. Kovo 13 dieną nauja parduotuvė buvo atidaryta Žaliakalnio mikrorajone, o jau kovo 20 dieną prekybos tinklas įsikurs ir Vilijampolėje – naujoji parduotuvė duris atvers adresu Brastos g. 3. Nestandartiniais architektūriniais sprendimais išsiskirsianti parduotuvė įsikurs buvusio kailių apdirbimo fabriko „Vilkas“ siuvimo cecho pastate. Tai bus šešioliktoji „Lidl“ parduotuvė Kaune.

„Pavasarį pradėjome su aktyvia plėtra Kaune – dvi savaitės ir dvi naujos parduotuvės laikinojoje sostinėje. Viena parduotuvė duris atvėrė legendiniame Žaliakalnio mikrorajone, o dabar pirkėjus pakviesime ir į naują parduotuvę Vilijampolėje. Čia mūsų klientų kasdien lauks ne tik asortimentas, kuriame susijungia legendinė žema kaina ir aukšta kokybė, bet tradiciškai atidarymo rytą surengsime ir šventę miesto bendruomenei, taip pat jiems paruošėme ir specialią pažintinę dovaną“, – dalinasi „Lidl Lietuva“ korporatyvinių reikalų ir komunikacijos vadovas Antanas Bubnelis.

Parduotuvė įsikūrusi Vilijampolės seniūnijos viduryje, šalia Raudondvario plento ir Brastos gatvės sankryžos, todėl bus patogiai pasiekiama tiek aplinkiniams gyventojams, tiek pravažiuojantiems Raudondvario plentu – įvažiavimai į parduotuvę įrengti iš abiejų gatvių.

Atidarymo dieną naujoji parduotuvė duris atvers 8 valandą, kitomis dienomis pirkėjų ji taip pat lauks nuo 8 iki 22 valandos. Parduotuvės komandą sudarys apie 30 darbuotojų. Konkurencingiausią iš didžiųjų prekybos tinklų atlyginimus mokančio „Lidl“ vidutinis atlyginimas, „Rekvizitai.lt“ 2025 metų sausio mėnesio duomenimis, siekė 2010,19 euro prieš mokesčius.

Naujoji „Lidl“ parduotuvė buvo integruota rekonstruotame negyvenamosios paskirties pastate, kuriame anksčiau veikė siuvimo cechas „Vilkas“, patalpos buvo perplanuotos, pastatytas naujas priestatas pirmajame aukšte, taip pritaikant patalpas kuo patogesnei prekybos veiklai. Parduotuvė taip pat pasižymi ir nestandartine architektūra – atnaujintu viso pastato fasadu, vietoje standartinio dekoratyvinio tinko apdailai buvo panaudotos fasadinės plytelės.

Pats parduotuvės išdėstymas taip pat pasižymės išskirtinumu, tačiau jame bus galima rasti šviežių kepinių, vaisių ir daržovių zonas bei pilną „Lidl“ asortimentą. Parduotuvėje iš viso veiks 11 kasų: 5 įprastinės bei 6 savitarnos, visos jos – XXL dydžio. Šios kasos puikiai pritaikytos esant didesniems pirkiniams bei greitiems apsipirkimams.

**Infrastruktūros gerinimas, šventė bei dovana bendruomenei**

Statant parduotuvę „Lidl“ prisidėjo ir prie vietos infrastruktūros gerinimo – buvo atlikti Raudondvario plento remonto darbai greta naujosios parduotuvės, įrengiant stovėjimo vietas ir įvažiavimus. Šios stovėjimo vietos bus skirtos „Lidl“ pirkėjams, taip užtikrinant dar sklandesnį apsipirkimą.

Naujosios parduotuvės atidarymo proga „Lidl“ paruošė ir specialią dovaną bendruomenei – pažintinį turą pėsčiomis po Vilijampolės rajoną ir jo apylinkes. Jį kartu su „Lidl“ parengė kaunietis gidas Laimonas Užomeckis ir žygių organizavimo profesionalai „TrenkTuras“. Žygio atstumas – apie 8 km, jis apima įdomiausius Vilijampolės gamtos ir architektūros objektus, supažindins su rajono istorija. Žygio maršrutą galima rasti „TrenkTuro“ interneto puslapyje bei mobilioje programėlėje, taip pat prie parduotuvės pastatytame stende, kur tereikia nuskenuoti QR kodą ir pradėti žygį. Šis žygis suteiks galimybę ne tik pasivaikščioti įdomiomis Vilijampolės gatvėmis – išsamūs gido paruošti objektų aprašymai leis sužinoti daug naudingos ir netikėtos informacijos.

Kovo 20 dieną „Lidl“ surengs ir šventę vietos bendruomenei naujosios parduotuvės atidarymo proga. 8 valandą ryto, atidarant parduotuvę, klientai bus vaišinami karštais gėrimais ir saldumynais, pirmieji pirkėjai dovanų gaus specialiai atidarymui pagamintus daugkartinius pirkinių maišelius. Be visų pramogų atidarymo proga klientų lauks specialūs pasiūlymai tiek maisto, tiek ir ne maisto prekėms, kurie leis apsipirkti už jau įprastą žemą „Lidl“ kainą.

Iš viso šiuo metu Lietuvoje veikia 80 „Lidl“ parduotuvių 29 šalies miestuose: Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje, Druskininkuose, Rokiškyje, Kaišiadoryse, Nemenčinėje, Gargžduose, Molėtuose ir Jurbarke.

**Daugiau informacijos:**  
Lina Skersytė  
Korporatyvinių reikalų ir komunikacijos departamentas  
UAB „Lidl Lietuva“   
Mob. tel. +370 680 53556  
[lina.skersyte@lidl.lt](mailto:vaiva.serpkova@lidl.lt)